Ge Girarz, chevaliers, prevoz de Thoysi-l’Avesque, et ge Mahauz fame dou dit chevalier, façons savoir à touz que cumme nostres redoutez pères en Jhesu Crist, Girarz par la grace de Deu evesque d’Ostum, nos hait soffert par sa cortoisie et par sa grace à faire 1 four en nostre maison de Thoysi, à maintenir tant cum li plaira et à ses successors, por cuire soulemant le pain de nostre hostel, nos ne poons ne devons cuire au dit four fors le pain es homes de Thoysi ne de autre leu, ne le pain à noz maignies cui nos devrons lor panaige. Ces covenances et cez chouses de sus dites, nous devant dit G. et Mahaut prometons par noz sairemanz donné corporelmant sus la seinte evangile à garder et à tenir, tant cum l’on nos soffrera le dit four, et por ce que nos n’avons point de seaul, nos avons fait à metre le seaul de la cour de honorauble baron G[ui] de Gissi arcediacre de Avalo en cestes presentes letres. Ce fut fait l’an mil CCLXXVI ou moys de septembre.